《九日同诸友游丰乐院翠围亭槛前竹树蓊蔽命僧》
宋代·郭印

筑亭邀青山，眷此幽意深。
十年废扫除，木拱竹成林。
客来眼生翳，不惜斤斧寻。
丁丁度馀响，几席延嵚崟。
一掌开平川，双鬟出高岑。
初疑白日晦，坐顷失繁阴。
虚壁荡晴影，耿耿明衣襟。
是时菊花节，悠然副登临。
残霞映夕酌，幽籁随清吟。
人情异晨夕，山色无古今。
世间诸法空，通塞本由心。
勉挥金宝剑，勿使茅苇侵。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。